Author: anna.somikova
Last saved by: jozef.kolesar
Company: ugkksr

Predkladacia správa
 
              Úrad geodézie, kartografie a katastra SR predkladá na rokovanie vlády analýzu činností Úradu geodézie, kartografie a katastra SR a subjektov v pôsobnosti rozpočtovej kapitoly Úradu geodézie, kartografie a katastra SR. 
Uvedená analýza je spracovaná na základe úlohy B.1. uznesenia vlády SR č. 805 zo 17. novembra 2010 k návrhu opatrení na zvýšenie efektívnosti fungovania verejného sektora a zlepšenie stavu verejných financií. Predmetná úloha uložila zanalyzovať vykonávané činnosti vrátane činností všetkých organizácií v pôsobnosti kapitoly Úradu geodézie, kartografie a katastra SR, odôvodniť potrebu týchto činností a pokiaľ nevykonávanie alebo zrušenie niektorých činností neohrozuje zabezpečenie plnenia úloh príslušného orgánu alebo správcu kapitoly štátneho rozpočtu, navrhnúť zúženie týchto činností.  

	Vypracovaný materiál charakterizuje postavenie a pôsobnosť orgánov štátnej správy na úseku geodézie, kartografie a katastra vrátane postavenia a pôsobnosti organizácií zriadených Úradom geodézie, kartografie a katastra SR. Obsahuje hodnotenie frekventovanosti a kvalitu štátnej správy v oblasti administratívne správnej, technickej oblasti a poskytovania informácií z informačného systému  katastra nehnuteľností. Taktiež hodnotí plnenie vecných úloh organizáciami zriadenými Úradom geodézie, kartografie a katastra SR. V súvislosti s racionalizáciou výkonu štátnej správy na úseku geodézie, kartografie a katastra  poskytuje informáciu o postupe  a plnení rozvojového zámeru riešeného programom   „Elektronické služby katastra nehnuteľností“ a „Elektronické služby katastra nehnuteľností – Základná báza údajov pre geografický informačný systém“, ktoré boli schválené Ministerstvom financií SR v rámci národného projektu Operačného programu informatizácie spoločnosti. V závere je návrh opatrení na zefektívnenie výkonu štátnej správy prostredníctvom legislatívnych zmien, ktorými sa vo dvoch fázach ustanoví redukovanie orgánov štátnej správy.

             Cieľom analýzy bolo prispieť k návrhu efektívneho systému procesov a organizačného usporiadania, zhodnoteniu fungovania štátnej správy a jej efektívnejšiemu fungovaniu, efektívnejšiemu vynakladaniu verejných prostriedkov na zabezpečovanie doteraz vykonávaných činností, návrhu možných systémových a organizačných zmien.
 
             Predložený materiál v záveroch predpokladá začatie prípravy procesu zriadenia nového subjektu katastrálnej inšpekcie, ktorou je potrebné zefektívniť výkon štátneho dozoru na úseku geodézie, kartografie a katastra. 

 	   Vzhľadom k tomu, že materiál má informatívny charakter, nemá dopad na štátny rozpočet, ani vplyv na zamestnanosť, životné a podnikateľské prostredie a z uvedeného dôvodu neobsahuje doložku vplyvov. Z toho istého dôvodu nebol predmetom medzirezortného pripomienkového konania.